Germari het, buiten akademiese toewyding, ook haar veelsydigheid bewys deur haar deelname aan ŉ verskeidenheid buitemuurse aktiwiteite. Sy sê: “ek was nie ŉ uitblinker in alles nie, dit was net vir my lekker.” Sy het 2 jaar vir die A-span en 2 jaar vir die tweede span hokkie gespeel, 2 jaar vir die eerste tennisspan en sy was vir 5 jaar lank lid van die interhoërspan vir hoogspring en die 400m hekkies. In gimnastiek het sy die Gauteng-Noord-span gehaal om aan die SA’s deel te neem.
Germari is lief vir lees, gedigte skryf en hekel. Sy speel ook kitaar en skryf self liedjies. Haar lewensfilosofie is: “As jy nie probeer nie, sal jy nooit weet of jy kan nie.” Sy sê ook “Die wil om hard te werk en my talent te gebruik kom beslis van die Here af. Verder gebruik Hy my ouers, my vriende en my hele familie om my te motiveer en trots te wees op my, ongeag watter sukses ek behaal, solank ek my beste gegee het.”
As jou ouers kliphard langs die veld skree en aanmoedig terwyl jy die 100m verloor, dan weet jy presies hoe lief hulle jou het.